DECRETO 123/2006, do 13 de xullo, polo que se acorda a cesión, a título gratuíto, do dereito de uso do inmoble denominado As Torres de Santa Cruz ao Concello de Oleiros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 01/08/2006

O Concello de Oleiros no Pleno do 27 de abril de 2006 solicitou á Comunidade Autónoma de Galicia a cesión gratuíta do uso das instalacións denominadas As Torres de Santa Cruz.
O dito inmoble foi desafectado do dominio público mediante Decreto 235/1989, do 19 de outubro (DOG nº 217, do 13 de novembro) e declarado alienable por Orde do 20 de novembro de 1989 (DOG nº 242, do 20 de decembro).
A Secretaría Xeral e do Patrimonio, dependente da Consellería de Economía e Facenda, tramitou o expediente de cesión de uso do inmoble de acordo co previsto nos artigos 83 e seguintes do Regulamento que desenvolve a Lei 3/1985, do patrimonio da Comunidade Autónoma.
Na súa virtude, por proposta do conselleiro de Economía e Facenda, e logo da deliberación do Consello da Xunta de Galicia, na súa reunión do trece de xullo de dous mil seis,
DISPOÑO:
Artigo 1º
Acórdase a cesión, a título gratuíto, a favor do Concello de Oleiros do dereito real de uso do inmoble denominado As Torres de Santa Cruz integrado polo
edificio principal, os seus accesorios e o terreo anexo, situado na vila de Santa Cruz no concello de Oleiros, inscrito a nome da Comunidade Autónoma de Galicia no Rexistro da Propiedade nº 3 da Coruña, libro 137, folio 141, inscrición 2ª, predio 13042.
Artigo 2º
A cesión de uso queda sometida ás seguintes cláusulas:
a) Os fins da cesión do dereito de uso do inmoble serán de utilidade pública e interese social, constituídos polos servizos de teatro municipal, biblioteca, museo e olaría, así como o uso público dos terreos anexos.
b) A cesión outorgarase por un período de dez anos contados desde a formalización da escritura pública, prorrogable por períodos sucesivos da mesma duración, se así o acordase expresamente o Consello da Xunta de Galicia, por proposta da Consellería de Economía e Facenda, logo de petición do cesionario con anterioridade ao vencemento do período anterior.
c) Se o dereito cedido non se aplicase ao fin sinalado dentro do prazo de dous anos, contado desde o outorgamento da escritura pública, ou deixase de estalo con posterioridade, se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á Comunidade Autónoma de Galicia con todas as súas pertenzas e accesións, que terá dereito a percibir, logo de taxación pericial, o valor dos detrimentos ou deterioracións que experimentase. A Consellería de Economía e Facenda poderá comprobar o cumprimento das obrigas que leva implícitas a cesión.
d) Serán por conta da entidade cesionaria:
-Os custos de conservación, administración e mantemento do inmoble do que se cede o uso.
-As cotas dos tributos que poidan gravar o inmoble.
e) As obras de reforma, reparación e mellora do inmoble, que serán por conta da entidade cesionaria, requirirán a presentación do proxecto e a súa aprobación pola Secretaría Xeral e do Patrimonio da Consellería de Economía e Facenda. En todo caso, os investimentos realizados quedarán en beneficio do inmoble e, en ningún caso, poderán ser reembolsados pola Comunidade Autónoma de Galicia, propietaria do inmoble.
f) A entidade cesionaria subscribirá unha póliza de aseguramento a todo risco de perdas ou danos materiais, polo importe do valor do inmoble (960.271,58 A), segundo o reflectido no Inventario Xeral de Bens e Dereitos da comunidade autónoma; e outra póliza de aseguramento da responsabilidade civil que garanta posibles danos a terceiros por un importe mínimo de 150.253 A. A Comunidade Autónoma será a beneficiaria e a asegurada, respectivamente, destas pólizas, que se manterán durante todo o período da cesión e, se é o caso, nas prórrogas.
Artigo 3º
A cesión do dereito de uso formalizarase mediante escritura pública subscrita polo secretario xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario. Os custos de formalización serán de conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, trece de xullo de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda